钦定古今图书集成/明伦汇编/官常典/第798卷 > 徐宗实
## 钦定古今图书集成/明伦汇编/官常典/第798卷 > 徐宗实

按《明外史桂彦良传》：“徐宗实，名垕，以字行，黄岩人。少
颖悟力学，与弟宗茂、宗原自相师友，教生徒，条约严
肃，用是知名。洪武中，被荐，除铜陵簿。请告迎养，忤帝
意，谪戍淮阴驿。朝廷选驸马都尉，东川侯胡海子观
在选中。帝择师，难其人以命宗实。既成婚，会当讲授，
中使援他府例，置驸马位中堂北牖下南向，而布师”
席于西阶上，东向。宗实手引驸马位使下，然后为说
书。左右大惊，相顾以目。帝闻而嘉之，召宗实慰劳数
四。洪武末，授苏州通判，奏发官粟二十万石，以活饥
民。春水暴啮堤，倡议修筑，吴人皆以为便。节妇王氏，
元、李未及旌，宗实为之请，礼部以前朝事不当允。宗
实言：“武王封比干墓，独非前朝事乎？”妇遂得旌。建文
二年，超擢兵部右侍郎，奉使两淮、海州。女子年十六，
许嫁而夫亡，归夫家，持服养其姑。姑死既葬，誓不嫁。
采访使上其事，礼部谓年未五十不在旌例。宗实言：
“此女哭夫筮嫁之初，剪发葬姑之后，虽剜目截耳，无
以复加。应与立志卓异者同科。”诏如宗实言。已，坐奉
使过家稽留，贬尚宝司丞。数月，复起为侍郎。燕事急，
使两浙招义勇。《成祖》即位，疏乞骸骨归。逾二年，坐事
逮至京，道卒。